
COMISIA JURIDICĂ,

Nr. 352

R A P O R T

asupra proiectului de Lege pentru aprobarea Ordonanţei de urgenţă a Guvernului nr.214/1999 privind acordarea calităţii de luptător în rezistenţa anticomunistă persoanelor condamnate pentru infracţiuni săvârşite din motive politice, precum şi persoanelor împotriva cărora au fost dispuse, din motive politice, măsuri administrative abuzive.



În conformitate cu prevederile art.89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.214/1999 privind acordarea calităţii de luptător în rezistenţa anticomunistă persoanelor condamnate pentru infracţiuni săvârşite din motive politice, precum şi persoanelor împotriva cărora au fost dispuse, din motive politice, măsuri administrative abuzive, trimis cu adresa nr.352 din 18 iunie 2001, înregistrată sub nr.791/XVIII/11 din 18 iunie 2001.



Cu avizul nr.1223 din 23 noiembrie 1999 Consiliul Legislativ a avizat favorabil proiectul de  ordonanţă.



Comisia pentru drepturile omului, culte şi problemele minorităţilor naţionale sesizată în avizare, a hotărât, cu majoritate de voturi, ca proiectul de lege să fie avizat favorabil, conform adresei nr.337/XVIII/5 din 20 iunie 2001.



Proiectul de lege a fost dezbătut şi adoptat de Senat în şedinţa din 11 iunie 2001.



Prin ordonanţa de urgenţă supusă aprobării, se are în vedere instituirea calităţii de luptător în rezistenţa anticomunistă persoanelor condamnate pentru infracţiuni săvârşite din motive politice sau supuse, din motive politice, unor măsuri administrative abuzive.



De asemenea, în textul ordonanţei sunt reglementate unele drepturi materiale şi morale ce se acordă acestor persoane pentru sacrificiile făcute în timpul regimului totalitar, în încercarea de a apăra  valorile democratice ale societăţii româneşti.



Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a examinat proiectul de lege în şedinţa din 27 iunie 2001.



Ca urmare a punctelor de vedere exprimate de către membrii comisiei şi ţinând seama de faptul că proiectul răspunde cerinţelor înscrise în Declaraţia nr.40/34 din 29 noiembrie 1985 a Adunării Generale a Organizaţiei Naţiunilor Unite privitoare la principiile fundamentale ale justiţiei pentru victimele crimelor şi abuzurilor de putere, membrii comisiei au hotărât, cu majoritate de voturi, să supună plenului Camerei Deputaţilor, spre dezbatere şi adoptare, proiectul de lege, în forma adoptată de Senat la 11 iunie 2001.



În raport de obiectul şi conţinutul său, proiectul de lege face parte din categoria legilor ordinare.

                  PREŞEDINTE,                             SECRETAR,

                dr. Ionel Olteanu                       Carmen Dumitriu

         redactat

Diaconu Dumitra

